Dendron-aanval: Twee in hof, derde verdagte dood | Maroela Media
Twee verdagtes het Vrydag in die Morebeng-landdroshof verskyn in verband met die plaasaanval vroeër die week in die Dendron-distrik in Limpopo.
Brig. Motlafelo Mojapelo, polisiewoordvoerder, het bevestig die verdagte wat deur die polisie geskiet en gewond is kort ná die plaasaanval, is intussen in die hospitaal dood.
Die ander twee verdagtes het op verskeie aanklagte, insluitend gewapende huisroof en verkragting, in die hof verskyn en die saak is tot 14 Augustus uitgestel wanneer die verdagtes om borgtog sal aansoek doen.
Drie aanvallers het die boer en sy vrou Woensdag omstreeks 00:30 in hul plaashuis oorval. Die boer is erg aangerand en in 'n ernstige toestand in 'n hospitaal opgeneem. Sy vrou is verkrag en ook geskiet.
Die verdagtes het met die boer se Nissan Navara-bakkie en vuurwapens van die toneel gevlug. Hulle is kort ná 06:00 in Polokwane (Pietersburg) vasgetrek en een van die verdagtes is gewond tydens 'n oor-en-weer-skietery met die polisie.
Bykans 500 voertuie het Vrydagoggend by die afdraai langs die N1-snelweg na Morebeng (Soekmekaar) byeengekom om saam na die Morebeng-landdroshof te ry waar die verdagtes verskyn het.
AfriForum se veiligheidstrukture was deel van die versetstoet wat uit verskeie organisasies, landelike veiligheidstrukture en lede van die publiek bestaan het en wat hul misnoeë te kenne wou gee oor die vlaag plaasaanvalle wat die land teister.
AfriForum het die familie by die hofverrigtinge ondersteun. "Hierdie laakbare aanvalle op boere kan eenvoudig nie ongesiens verbygaan nie. Dit is verblydend dat gemeenskappe al hoe meer verset teen plaasaanvalle toon.
"AfriForum sal aanhou om bewustheid oor plaasaanvalle te skep en te help om gemeenskappe teen dié misdade weerbaar te maak," het Andries Opperman, AfriForum se veiligheidskoördineerder vir Limpopo, gesê.
AfriForum Dendron Dendron-plaasaanval In die nuus plaasaanvalle
Mooi Afriforum dat jul die gesin bystaan en betoog.
My simpatie aan die boer en sy vrou wat deur boosheid oorval is.
Ek se liewer net sterkte aan die mense in die aanval as ek meer se is ook waar die gemors is in die tronk